b"\n_START_ARTICLE_\nSecci\xc3\xb3 de futbol sala del Futbol Club Barcelona\n_START_SECTION_\nHist\xc3\xb2ria\n_START_PARAGRAPH_\nLa secci\xc3\xb3 fou creada el setembre de 1978. La primera etapa de la secci\xc3\xb3 es limit\xc3\xa0 a competicions catalanes, guanyant el Campionat de 3a Divisi\xc3\xb3 Territorial el 1978/79 i el de 2a Divisi\xc3\xb3 Territorial el 1979/80, arribant el 1980 a la primera divisi\xc3\xb3 de Catalunya. Es proclam\xc3\xa0 campiona en aquesta categoria en les temporades 1980-81 i 1981-82, per\xc3\xb2 la Junta Directiva del club va dissoldre la secci\xc3\xb3 a partir de la temporada 1982/83, i no es torn\xc3\xa0 a constituir fins a l'any 1986. L'any 1989 es cre\xc3\xa0 la divisi\xc3\xb3 d'honor estatal i la secci\xc3\xb3 del Bar\xc3\xa7a hi fou inclosa, per\xc3\xb2 en els seus primers anys mantingu\xc3\xa9 el caire no professional, cosa que provoc\xc3\xa0 el descens a la Divisi\xc3\xb3 de Plata en diverses ocasions. En aquesta etapa guany\xc3\xa0, com a t\xc3\xadtols m\xc3\xa9s destacats, una Copa d'Espanya (torneig anterior a l'actual Copa) en la temporada 1988/89 i una Recopa d'Europa oficiosa l'any 1990, patrocinada pel Mundo Deportivo, en un partit \xc3\xbanic guanyat 3 a 1 davant de l'AS Roma Futsal._NEWLINE_El club va reduir el pressupost de la secci\xc3\xb3 de futbol sala, i finalment va descendir la temporada 1997/98 a la Divisi\xc3\xb3 de Plata. La temporada 1999/2000 va tornar a la m\xc3\xa0xima categoria, en acabar segons en la lliga regular i superar el playoff d'ascens, per\xc3\xb2 va tornar a baixar tres anys despr\xc3\xa9s, en la campanya 2002-03._NEWLINE_La temporada 2005-06 va arribar l'ascens de nou a la Divisi\xc3\xb3 d'Honor, amb Marc Carmona com a entrenador, i el club professionalitz\xc3\xa0 la secci\xc3\xb3. La temporada 2010/2011 l'equip entrenat per Marc Carmona va fer hist\xc3\xb2ria quan va guanyar tots quatre t\xc3\xadtols en joc, inclosa la Copa Catalunya, la Copa d'Espanya, la primera edici\xc3\xb3 de la Copa del Rei de futbol sala i la Lliga Espanyola, la primera guanyada per un equip catal\xc3\xa0._NEWLINE_El 29 d'abril del 2012 culmin\xc3\xa0 la seva consolidaci\xc3\xb3 a nivell internacional quan es proclam\xc3\xa0 campi\xc3\xb3 de la UEFA Futsal Cup al pavell\xc3\xb3 Barris Nord de Lleida tot derrotant el MFK Dinamo Moskva rus._NEWLINE_L'any 2013 guanya la Supercopa d'Espanya, l'\xc3\xbanic t\xc3\xadtol dels que havia disputat i encara no havia aconseguit en la hist\xc3\xb2ria de la secci\xc3\xb3. Amb la Supercopa d'Espanya, el Bar\xc3\xa7a de futbol sala ha guanyat totes les competicions que fins ara ha disputat."